Wegelnburg

Die Wechelnburch, aa Wecheleburch genennt, is e Burchruin zwische Schenau un Nothweiler in Rhoilond-Palz un die hechschd gelää Burchålach in de Palz.

 Laach 
Die Felseburch leit in 571 Meder Heh uffem Schlossberch direkt on de deitsch-fronzesisch Grenz. Uffem selbe Berchrigge leie in unmiddelbarer Nachbarschaft aa die Hoheburch im Elsass, die Burch Leeweschdä un die Burch Fleckeschdä. Ma hat e schäner, weider Blick iwwer de Wasgau.

 Geschicht 
Die Wegelnburch is im 12. odder 13. Johrhunnerd als Reichsburch vun de Schdaufer gebaut wor. 1272 isse es erschde mol urkundlich erwähnt wor, wie se vun schdroßburcher Truppe zerschdert wor is, weil de kaiserliche Vocht Londfriedensbruch begong gehatt hat. Bis 1330 isse vun de Familie vun Wechelnburch widder hergeschdellt un ausgebaut wor. Die sin awwer ausgeschdorb. Deno isse on's Haus Kurpalz verpänd wor. Vun 1417 bis 1793 hat'se de Herzech vun Zwäbrigge gehert. Im Dreißischjährische Kriech war de Christoffel vun Grimmelshause in de Burch gefong, was'er in soim „Simplicius Simplicissimus“ erwähnt. 1679 is die Burch vun fronzesische Truppe unner General Monclar wä'e'm Friede vun Nimweche zerschdert un geschleift wor. Bei Renovierungsarbeide vun 1979 bis 1982 sin große Menge vun Schutt weggeschafft un die erhallene Däle soniert wor.

 Beschreibung 
Die Owwerburch is so 90 uf 8 Meder groß. Die Burch is in drei Zone gegliedert, Owwer-, Middel- un Unnerburch, letschderi nur uff de Weschdseit. Erhall un reschdauriert is de innere Dorbau. Iwwer Felsetreppe kommt ma zur Owwerburch. Do sin aus'em Fels gehaune Dorchgäng erhal, un e Felsekeller.

Die Brischdunge uf de Owwerburch sin nät so wie'se mol ware. Es sin aa nur wennisch Reschde vun schdänerne Wohnheiser erhall, so das ma nur schwer sa'e konn, wie die Burch mol ausgesieh hat.

 Lidderadur 
 Marco Bollheimer: Felsenburgen im Burgenparadies Wasgau–Nordvogesen, 3. Ufflach, Selbschdverlach, Karlsruh 2011, ISBN 978-3-9814506-0-6, Seide=88 
 Alexander Thon: … umb sunderlichen frieden, fromen und notz des landes. Belagerung und Untergang pfälzisch-elsässischer Burgen im Mittelalter, in: … wurfen hin in steine / grôze und niht kleine … Belagerungen und Belagerungsanlagen im Mittelalter (Beihefte zur Mediaevistik, 7), hrsg. v. Olaf WAGENER u. Heiko LAß, Frankfurt am Main u. a. 2006, S. 241-268, do S. 71-73. ISBN 3-631-55467-2
 Alexander Thon (Hrsg.): „... wie eine gebannte, unnahbare Zauberburg“. Burgen in der Südpfalz, 2., verbesserti Ufffl. Regensburch 2005, S. 158-161. ISBN 3-7954-1570-5
 Magnus Backes: Staatliche Burgen, Schlösser und Altertümer in Rheinland-Pfalz, S. 194, Verlach Schnell & Schdä, 2003, ISBN 3-7954-1566-7

 Weblinks 

 Fotos vun de Wechelnburch

Category: Pälzer un Kurpälzer Burge un Schlesser